**COMUNICAT DE PRESĂ**

**Ref.: Ședinţă extraordinară a Comitetului ministerial pentru situaţii de urgenţă al MMAP**

**București, 22 august 2025**

Din dispoziția Dianei Buzoianu, ministra mediului, apelor și pădurilor, Elena Tudose, secretarul de stat din cadrul Ministerul Mediului, Apelor și Pădurilor a condus astăzi Comitetul ministerial pentru situaţii de urgenţă (CMSU), constituit la nivelul MMAP. Ședința extraordinară a CMSU a fost organizată ca urmare a atenționărilor și avertizărilor meteorologice COD PORTOCALIU și COD GALBEN transmise de Administrația Națională de Meteorologie (ANM). Totodată, Institutul Național de Hidrologie și Gospodărire a Apelor (INHGA) a emis o avertizare hidrologică de COD GALBEN.

„Ținând cont de prognoza hidrometeorologică emisă de pentru următoarele zile, monitorizăm cu deosebită atenție și vigilență zonele vizate de aceste coduri galben și portocaliu. Suntem pregătiți să intervenim dacă situația o va impune și să luăm toate măsurile necesare pentru a limita impactul unor astfel de fenomene asupra populației. În județul Suceava, în orașul Broșteni, grav afectat de inundațiile produse la sfârșitul lunii iulie, colegii de la ANAR au realizat lucrările de decolmatare în proporție de 95-98% și se află în continuare pe poziții”, a precizat Elena Tudose, secretar de stat în cadrul MMAP.

Administrația Națională de Meteorologie a emis astăzi mai multe avertizări și atenționări de cod galben și cod portocaliu.

Prima AVERTIZARE METEOROLOGICĂ, de COD GALBEN este valabilă în intervalul 22 august, ora 12 – 22 august, ora 21 și vizează instabilitate atmosferică. În nordul Crișanei, Maramureș, Transilvania, Oltenia, Moldova, Muntenia și Dobrogea vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (rafale de 50...70 km/h, iar în regiunile sudice, temporar peste 80 km/h) și pe arii restrânse grindină de mici și posibil medii dimensiuni (1 – 3 cm). În intervale scurte de timp și prin acumulare, cantitățile de apă vor fi de 20...30 l/mp și izolat de peste 40...50 l/mp.

Cea de-a doua AVERTIZARE METEOROLOGICĂ de COD PORTOCALIU are ca interval de valabilitate: 22 august, ora 14 – 22 august, ora 21 și vizează instabilitate atmosferică accentuată, averse importante cantitativ. ÎÎn județele Caraș Severin, Hunedoara, Cluj, Mureș, Bistrița Năsăud, Maramureș, Covasna, precum și la munte vor fi averse importante cantitativ, frecvente descărcări electrice, intensificări ale vântului (rafale de 50...70 km/h) și grindină de medii dimensiuni (3 - 4 cm). În intervale scurte de timp sau prin acumulare, cantitățile de apă vor fi de 40...50 l/mp și izolat de peste 60 l/mp.

O altă AVERTIZARE METEOROLOGICĂ de COD PORTOCALIU este valabilă în intervalul 22 august, ora 13 – 22 august, ora 19 și vizează vijelii puternice. Dinspre vestul Olteniei către sud-vestul Munteniei vor fi perioade cu vijelii puternice cu viteze în general de 80...90 km/h.

Administrația Națională de Meteorolgie a emis și ATENȚIONARE METEOROLOGICĂ de COD GALBEN având interval de valabilitate: 22 august, ora 21 – 23 august, ora 03. În cea mai mare parte a Moldovei, estul Transilvaniei, nordul Dobrogei și nord-estul Munteniei vor fi perioade cu instabilitate atmosferică ce se va manifesta prin averse torențiale, descărcări electrice, intensificări ale vântului, vijelii (rafale de 50...70 km/h) și pe arii restrânse grindină de mici și posibil medii dimensiuni (1 – 3 cm). În intervale scurte de timp și prin acumulare, cantitățile de apă vor fi de 20...30 l/mp și izolat de peste 40...50 l/mp.

O altă ATENȚIONARE METEOROLOGICĂ de COD GALBEN are ca interval de valabilitate 22 august, interval orar 12 – 21 și vizează caniculă și disconfort termic ridicat. Vineri (22 august) în sudul, centrul și estul Munteniei, sud-estul Moldovei și în sud-vestul Dobrogei va fi caniculă și disconfort termic ridicat, iar indicele temperatură-umezeală (ITU) va atinge pragul critic de 80 de unități. Temperaturile maxime vor fi cuprinse între 35 și 38 de grade.

Totodată, **Institutul Național de Hidrologie și Gospodărire a Apelor a emis o avertizare hidrologică** ce vizează scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice menţionate, cu posibile depăşiri ale COTELOR DE ATENŢIE. Bazine hidrografice afectate: Vișeu, Iza, Tur, Someş, Mureş, Timiş, Bârzava, Jiu, Olt, Argeş, Ialomiţa şi Siret.

**Astfel, CODUL GALBEN este valabil în intervalul 22.08.2025 ora 12:00 – 23.08.2025 ora 09:00** pe râurile din bazinele hidrografice: Vişeu, Iza, Lӑpuş **(judeţul Maramureş)**, Tur **(judeţul Satu Mare)**, Someşul Mare **(judeţul Bistriţa Năsăud)**, Someşul Mic **(judeţele: Bihor şi Cluj),** Someş **(judeţele: Cluj, Sălaj, Maramureş şi Satu Mare),**  Mureş **(judeţele: Harghita, Mureş şi Bistriţa Năsăud)**, Arieș **(judeţele: Alba şi Cluj)**, Târnava Mică **(judeţele: Harghita şi Mureş)**, Târnava Mare **(judeţele: Harghita, Mureş, Braşov, Sibiu şi Alba)**, Mureş **(judeţele: Alba, Sibiu, Hunedoara și Arad)**, Timiş, Pogăniş, Bârzava **(judeţele: Caraş Severin şi Timiş)**, Jiu **(judeţele: Hunedoara şi Gorj)**, Gilort **(judeţul Gorj)**, Olt **(judeţele: Harghita, Covasna, Braşov, Sibiu, Vâlcea şi Argeş)**, Olteţ **(judeţele: Gorj şi Vâlcea)**, Argeş, Dâmboviţa **(judeţele: Argeş şi Dâmboviţa)**, Ialomiţa **(judeţele: Dâmboviţa şi Prahova)**, Prahova, Teleajen **(judeţul Prahova)**, Buzău **(judeţele: Braşov, Covasna, Buzău şi Prahova)**, Moldova **(judeţele: Suceava şi Neamţ)**, Bistriţa **(judeţele: Suceava, Harghita, Neamţ şi Bacău)**, Trotuş **(judeţele: Harghita, Bacău, Neamţ, Covasna şi Vrancea)**, Bârlad **(judeţele: Neamţ, Vaslui, Iaşi, Bacău, Galaţi şi Vrancea).**

**Atenţionarea Hidrologică vizează în principal fenomenele de scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale, care se pot produce cu probabilitate și intensitate mai mare pe unele râuri mici din judeţele: Maramureş, Bistriţa Năsăud, Cluj şi Mureş.**

În funcție de evoluția fenomenelor hidrometeorologice, vom reveni cu actualizarea prognozelor meteorologice și hidrologice.

**DIRECȚIA COMUNICARE ȘI DIGITALIZARE**